CELEX: 62012CN0587
Language: et
Date: 2012-12-13 00:00:00
Title: Kohtuasi C-587/12 P: Itaalia Vabariigi 13. detsembril 2012 esitatud apellatsioonkaebus Üldkohtu (viies koda) 27. septembri 2012 . aasta otsuse peale kohtuasjas T-257/10: Itaalia versus komisjon

2.3.2013   
            
            
               ET
            
            
               Euroopa Liidu Teataja
            
            
               C 63/11
            
         Itaalia Vabariigi 13. detsembril 2012 esitatud apellatsioonkaebus Üldkohtu (viies koda) 27. septembri 2012. aasta otsuse peale kohtuasjas T-257/10: Itaalia versus komisjon
   (Kohtuasi C-587/12 P)
   2013/C 63/18
   Kohtumenetluse keel: itaalia
   
      Pooled
   
   
      Apellant: Itaalia Vabariik (esindajad: avvocato dello Stato G. Palmieri ja avvocato dello Stato P. Gentili)
   
      Teine menetlusosaline: Euroopa Komisjon
   
      Apellandi nõuded
   
   
               —
            
            
               tühistada Üldkohtu 27. septembril 2012 langetatud ja 3. oktoobril teatavaks tehtud otsus kohtuasjas T-257/10: Itaalia Vabariik vs. komisjon, mille ese oli nõue tühistada ELTL artikli 264 alusel komisjoni 24. märtsi 2010. aasta otsus K(2010) 1711 lõplik, riigiabi nr C 4/2003 (ex NN 102/2002) kohta, mis tehti teatavaks 25. märtsi 2010. aasta kirjas SG Greffe (2010) D/4224, ja sellest tulenevalt tühistada ka viimati nimetatud otsus;
            
         
               —
            
            
               mõista kohtukulud välja Euroopa Komisjonilt.
            
         
      Väited ja peamised argumendid
   
   Itaalia Vabariik esitab apellatsioonkaebuse põhjendamiseks neli väidet.
   Esiteks väidab nimetatud liikmesriik, et rikuti ELTL artikli 108 lõikeid 2 ja 3 ning määruse (EÜ) nr 659/99 (1) artikleid 4, 6, 7, 10, 13 ja 20. Üldkohus tegi vea, kui ta tunnistas käesoleval juhul, et komisjon võis võtta vastu uue otsuse, alustamata uut võistlevat läbivaatamismenetlust, milles oleksid osalenud Itaalia Vabariik ja muud huvitatud osalised.
   Teiseks väidetakse, et rikuti ELTL artikli 296 lõiget 2 ja seadusjõu põhimõtet. Üldkohus oleks pidanud komisjoni uue otsuse tühistama, sest selles kasutati sama vigast põhjenduskäiku, mis oli juba ka esimese otsuse aluseks.
   Kolmandaks väidab apellant, et rikuti ELTL artikli 107 lõiget 1 ning määruse (EÜ) nr 1998/2006 (2) artikli 1 lõike 1 punkti d ja artiklit 2. Üldkohus tegi vea, kui ta otsustas, et vaidlustatud meetmed ei kuulu niisuguste meetmete alla, mis ei kujuta selle määruse alusel endast riigiabi.
   Neljandaks rikub edasikaevatud kohtuotsus väidetavalt määruse (EÜ) nr 659/99 artiklit 14 ja proportsionaalsuse põhimõtet. Üldkohus jättis vääralt arvesse võtmata, et komisjoni otsusega nõutakse niisuguse eelise tagastamist, mida ettevõtjal tegelikult kunagi ei olnud.
   
      (1)  Nõukogu 22. märtsi 1999. aasta määrus (EÜ) nr 659/1999, millega kehtestatakse üksikasjalikud eeskirjad EÜ asutamislepingu artikli 93 kohaldamiseks (EÜT 1999, L 83, lk 1; ELT eriväljaanne 08/01, lk 339).
   
      (2)  Euroopa Komisjoni 15. detsembri 2006. aasta määrus 1998/2006/EÜ, milles käsitletakse asutamislepingu artiklite 87 ja 88 kohaldamist vähese tähtsusega abi suhtes (ELT L 379, lk 5).